Joni Stenholm | Personal trainer - NELP
Opin jo lapsuudessani ilmaisemaan itseäni liikunnan ja liikkeen kautta. Nautin suunnattomasti erilaisista peleistä ja leikeistä, joita päivittäin harrastimme pihapiirin lapsien kanssa. Kilpaa juoksemista, jalkapalloa, pihalätkää, pesäpalloa, painimista, skeittaamista, hiihtämistä ja niin edelleen. Leikkien ja pelien lomassa myös sosiaaliset taidot karttuivat ja kaikenlaisten ihmisten kanssa oleminen oli luonnollista ja vaivatonta. Huomasin jo hyvin nuorena itsessäni opettajamaisen piirteen ja näin muiden liikkumisessa asioita, joita he eivät välttämättä itse huomanneet. En nuorempana ajatellut asiaa sen kummemmin, mutta muistan kokeneeni suurta iloa, kun sain antaa neuvoja tai ohjeita, joiden avulla toinen onnistui paremmin esimerkiksi rullalaudalla tehdyssä tempussa.
Vuodet vierivät ja jossain vaiheessa ajauduin kamppailulajien pariin ja melko nopeasti päädyin myös ohjaamaan harrastamieni lajien harjoituksia. Nautin ohjaamisesta ja sain muilta harrastajilta positiivista palautetta pitämistäni tunneista. Pikkuhiljaa huomasinkin jo olevani opiskelemassa personal traineriksi ja samaan aikaan luin Terveyden edistämisen perusopintoja Itä-Suomen Yliopistossa. Koulutuksen aikana aloitin työskentelyn yrittäjänä ja työllistin itseni nopeasti personal training -asiakkailla, ryhmävalmennuksilla ja myöhemmin monilla muilla hyvin erilaisilla liikuntaan- ja hyvinvointiin liittyvillä projekteilla.
Tällä hetkellä (2019) olen toiminut liikunta-alan yrittäjänä reilun kuuden vuoden ajan ja minulla on vahva tunne siitä, että kuluneet 6 vuotta ovat olleet vasta heppoinen alku ja kasapäin hienoja hetkiä ja haasteita on vielä edessä. Olen oppinut valtavasti kuluneiden vuosien ja tuhansien valmennustuntien aikana. Yrittäminen on jo itsessään sellainen elämänkoulu, että sen tuomia kokemuksia ja oppeja en vaihtaisi mihinkään. Krooninen tiedonjano vaivaa edelleen ja sen tyrehdyttämiseksi pyrin kouluttautumaan jatkuvasti lisää ja sen myötä parantamaan valmennuspalveluitani entisestään.
FISAF / EHFA - Personal trainer
Itä-Suomen Yliopisto - Terveyden edistämisen perusopinnot
Performance Coach - Fibaco
SBJJL I-tason valmentaja- ja ohjaajakoulutus (VOK-1)
Firstbeat - Hyvinvointianalyysi-koulutus
Ido Portal - Movement X
Kymmeniä kotimaisten ja kansainvälisten kouluttajien kursseja, workshoppeja ja luentoja.
Ryhmäliikunta / pienryhmävalmennus
Ryhmävalmennukset ja luennot yritysten henkilöstölle
Personal trainer -kouluttaja